Paula Grossrubatscher

**Paula Grossrubatscher Moroder ** (* 26 de jené 1922 a Urtijëi ; † 25 de utober 2012 a Urtijëi) ie stata na loma de familia, buteghiera y scritëura a Urtijëi te Gherdëina.

## Vita
Nasciuda tla cësa Rusina, ala perdù l pere Josef Grossrubatscher cun 9 ani. Adum cun si loma Marianna Kostner, muta dl depenjadëur Alois Kostner ie Paula stata buteghiera tla butëiga Rusina fin tl 1953 canche la à vendú la butëiga a Bernhard Demetz-Faujëina per spartí l'arpejon cun l frà Leo Grossrubatscher. Paula à parturí y trà su cin mutans/mutons: Maria Ulrike buteghiera, Wolfgang dutor, Egon artist, Ruth psicologa y Stephan laurant pra Typak.

Alex Moroder, si uem, ala maridà puec mënsc dò che l ie ruà de ëuta dala viëra. 

Paula ova gën la mujiga tlassica, dantaldut la opres de Richard Wagner. Mo dan la viëra iela furneda cun si nevic Alex cun la roda a Unieja per ji al opra. 

Paula liejova truep de uni sort dala Bibia al Kapital de Karl Marx y la liejova uni ann i scritëures che giatova l pest Nobel. 

Paula jiva gën de viac dlonch ora per l mond. Ëila maiova dl dut dla spezialitëies regioneles, tla Cina nchinamëi beches y nsec de uni sort.

Paula fova drët religëusa y jiva feter uni ann pra la Pro Civitate Cristiana de Assisi a n congres de teologia y filosofia y teniva pona cunferënzes de ciche la ova mparà de nuef.

Paula jiva gën sa mont, a crëp y cui schi mo do i 70 ani. Cun si uem iela stata sun feter duta la pizes y dlacieres de Südtirol, ma nce tla regions ujines. 

Paula fajova pea cun l Teater de Gherdëina y fova nce na bona ciantarina y à ciantà tl cor de dlieja de Urtijëi.

Tl 1977 ie Paula stata metuda cunseliera per la Lia Natura y Usanzes de Gherdëina sciche rapresentanta dla Usc di Ladins.

## Scric
* *Letra a Nëus Ladins.* Nëus Ladins, 15 de merz 1967, pl. 5-6.
* *Giajuns de istruzion, vierces o ulei vester vierces*. Nëus Ladins, 15 de fauré 1968, pl. 7.
* *'N pue de zeche da rì*. Nëus Ladins, 1. de merz 1968, pl. 4.
* *Uemes per l mont (Carlo Crepaz)*. Calënder de Gherdëina 1977, pl. 45-48. 
* *Jites via per i mënsc di an*. Calënder de Gherdëina 1978, pl. 10-29.
* *Batista Vinatzer de Val*. Calënder de Gherdëina 1979, pl. 67-71.
* *Na noza nia da dejmincé*. Calënder de Gherdëina 1980, pl. 110-113.
* *Na ntraunida*. Calënder de Gherdëina 1980, pl. 113-114.
* *N lecort de anda Malia Sanoner da Costa*. Calënder de Gherdëina 1981, pl. 115-117.
* *Zenzl da Fëur*. Calënder de Gherdëina 1982, pl. 75-77.
* *Nozes de arjënt*. Calënder de Gherdëina 1982, pl. 137-139.
* *Vinzenz Maria Demetz da Fëur*. Calënder de Gherdëina 1989, pl. 114-121.
* *Maria da Nudrëi*. Calënder de Gherdëina 1992, pl. 176-181.
* *Amor = ji deberiëda (Poejia)*. Calënder de Gherdëina 1994, pl. 139.
* *Trëi belëzes dl mond*. Calënder de Gherdëina 1998, pl. 169-175.
* *La Dolomites dla Lucania*. Calënder de Gherdëina 1999, pl. 86-87.

Paula à scrit scialdi nce per la zaites Nos Ladins y La Usc di Ladins.

## Notes


## Bibliografia
* Erica Senoner, Matilde Pezzei, Marta Mussner: *Ëiles de Gherdëina. Stories de vita de ëiles de Gherdëina, zacan y al didancuei*. Chemuns de Gherdëina, 2001, pl. 232.
* Egon Moroder Rusina: *Nosta oma Paula dl Rusina*. Calënder de Gherdëina  2014, pl 200-202.